Franja volg in ma Juanita se voetsporeFranja du Plessis (Foto: Facebook via Franja du Plessis) Die appel val gewis nie ver van dié boom nie. Franja du Plessis, dogter van die sangeres Juanita du Plessis, se debuutalbum word op 24 Junie uitgereik. Franja het vroeër vandeesmaand aandag getrek toe sy ŉ lusmaker van haar eerste musiekvideo op Facebook gedeel het. Dié liedjie, “Stad van verlange”, verskyn op haar album wat later vandeesmaand beskikbaar is. “Ek kan nie wag om my heel eerste musiekvideo met julle te deel nie! Ek is verby opgewonde en so ongelooflik dankbaar!” het sy op Facebook geskryf. Aanhangers kan ook uitsien na ŉ duet saam met haar boetie Ruan, op die album. Dié twee is die eerste keer saam gehoor met die liedjie “Kaalvoetkind” wat hulle saam met Juanita opgeneem het. Franja het haar ondersteuners “geterg” met die omslag van dié album. “Hier is dit nou! Na baie maande se harde werk en baie jare se wag, my heel eerste album, ‘My verhaal’, se omslag. Ek kan nie beskryf hoe opgewonde en dankbaar ek is nie! En ek kan nie wag om my musiek met julle te deel nie,” het sy laat hoor. Franja is bekend vir haar vertolking van die karakter Marna de Jager in die fliek As jy sing.